b'\n_START_ARTICLE_\nSuomen Mehil\xc3\xa4ishoitajain Liitto\n_START_PARAGRAPH_\nSuomen Mehil\xc3\xa4ishoitajain Liitto SML ry on mehil\xc3\xa4ishoitoa ja siihen liittyv\xc3\xa4\xc3\xa4 toimintaa harjoittavien yhdistysten ja yhteis\xc3\xb6jen yhteiselin. Liitto kehitt\xc3\xa4\xc3\xa4 mehil\xc3\xa4ishoitotaitoa ja kannattavaa mehil\xc3\xa4istaloutta, turvaa viljely- ja luonnonkasvien p\xc3\xb6lytystarvetta, j\xc3\xa4rjest\xc3\xa4\xc3\xa4 alan koulutusta ja tuottaa materiaaleja. Suomen Mehil\xc3\xa4ishoitajain Liitto tarjoaa my\xc3\xb6s tietoa mehil\xc3\xa4isist\xc3\xa4, niiden hoidosta sek\xc3\xa4 hunajasta ja muista mehil\xc3\xa4istalouden tuotteista._NEWLINE_Mehil\xc3\xa4ishoitajien j\xc3\xa4rjest\xc3\xa4ytymisen historiaa_NEWLINE_Vuonna 1909 perustettiin Suomen Siipikarjan-ja\xc2\xa0 Mehil\xc3\xa4ishoito Yhdistys, joka j\xc3\xa4rjesti s\xc3\xa4\xc3\xa4nn\xc3\xb6llisesti mehil\xc3\xa4ishoidon kursseja. Yhdistys lakkautti toimintansa varojen puutteen vuoksi vuonna 1918._NEWLINE_Suomen Mehil\xc3\xa4ishoitajain Liitto perustettiin 1916. Yhdistys otti \xc3\xa4\xc3\xa4nekannattajakseen Mehil\xc3\xa4inen-lehden, jota samana vuonna ryhdyttiin julkaisemaan. Senaatti hyv\xc3\xa4ksyi liiton vuonna 1917. _NEWLINE_Liiton toiminta lopetettiin taloudellisten vaikeuksien ja yhteisten asioiden hoitamisten hankaluuksien vuoksi vuonna 1930. Suomen Siipikarjanhoitajain Liitto otti mehil\xc3\xa4ishoidon edist\xc3\xa4misen osaksi toimintaansa ja jatkoi my\xc3\xb6s Mehil\xc3\xa4inen-lehden julkaisemista._NEWLINE_Vuonna 1945 maatalousministeri\xc3\xb6 esitti koko maata k\xc3\xa4sitt\xc3\xa4v\xc3\xa4n mehil\xc3\xa4ishoidollisen j\xc3\xa4rjest\xc3\xb6n perustamista. Samana vuonna p\xc3\xa4\xc3\xa4tettiin Mehil\xc3\xa4ishoitajain Keskusliiton (MeKeli) perustamisesta). Vuonna 1946 alkoi ilmesty\xc3\xa4 Mehil\xc3\xa4istalous-lehti, joka jatkoi Mehil\xc3\xa4isen perinnett\xc3\xa4._NEWLINE_Vuonna 1957 otettiin k\xc3\xa4ytt\xc3\xb6\xc3\xb6n Kuningatar-hunajapakkaus, ja kaksi vuotta my\xc3\xb6hemmin Helsingiss\xc3\xa4 avattiin oma hunajamyym\xc3\xa4l\xc3\xa4._NEWLINE_1960-luvulla MeKelin j\xc3\xa4senist\xc3\xb6 riitaantui. Sen vuoksi osa mehil\xc3\xa4ishoitajista perusti Suomen Mehil\xc3\xa4ishoitajien Keskusj\xc3\xa4rjest\xc3\xb6 SuMe r.y:n vuonna 1966._NEWLINE_Liitot yhdistyiv\xc3\xa4t vuonna 1983. Suomen Mehil\xc3\xa4ishoitajain Liitto SML her\xc3\xa4tettiin henkiin alkuvuodesta 1984.\n_START_SECTION_\nPaikallisyhdistykset\n_START_PARAGRAPH_\nSuomen Mehil\xc3\xa4ishoitajain Liiton paikallisyhdistykset j\xc3\xa4rjest\xc3\xa4v\xc3\xa4t mm. erilaisia koulutuksia ja tapahtumia. T\xc3\xa4rke\xc3\xa4 osa toimintaa on muiden tarhaajien tapaaminen ja kokemusten vaihtaminen. Paikallisyhdistykset ovat SML:n j\xc3\xa4seni\xc3\xa4, ja henkil\xc3\xb6j\xc3\xa4senet paikallisyhdistysten j\xc3\xa4seni\xc3\xa4. Oman yhdistyksen voi valita asuinpaikan tai esimerkiksi pesien paikan mukaan. Joillakin alueilla toimii useampia yhdistyksi\xc3\xa4.'